Ռուսաստանը Հայաստանի հետ իր առնչություններում անկախ ու կամայական է, մինչդեռ Ադրբեջանի հետ ունի ընդհանուր շահերի հավասարազոր գործընկերոջ ու բարեկամի դիրքորոշում: Գործում են ռուս-ադրբեջանական համատեղ արտադրական հիմնարկներ`Մոսկվայում եւ Բաքվում: Կասպից ծովի ջրերում խաչվում են ռուսական եւ ադրբեջանական ռազմանավերն ու առեւտրային նավերը, այսինքն`հարաբերվում են ցամաքային եւ ծովային հարեւանությամբ: Ադրբեջանն ունի Հայաստանից հինգ անգամ ավելի եւ բազմազգ բնակչություն եւ շրջապատված է իրեն աջակցող մուսուլման եւ քրիստոնյա դրացիներով: Չմոռանանք նաեւ խոստովանել ըստ էության, որ այդ երիցս նզովյալ երկրի նախագահը իր բարձր ինտելեկտի եւ, իհարկե, հայրական կապերի շնորհիվ վայելում է թրքախոս պետությունների եւ մեծ տերությունների համակրանքը: Այստեղ մեզ թույլ տանք լրացման կարգով հիշել Անտուան դը սենտ Էկզյուպերիից խորհրդավոր մի ասույթ. «Ճշմարտությունն այն չէ, ինչը պետք է ապացուցել, այլ այն է, ինչից հնարավոր չի խուսափել»: Մեկնաբանությունը թողնենք ընթերցողին: